Pihtiputaalle rekisteröitiin Suomen 3 000. sydäniskuri

Pihtiputaalaiseen Herkkuravintola Takkatupaan on rekisteröity Suomen kolmastuhannes sydäniskuri eli defibrillaattori. Rekisteröidyt sydäniskurit näkyvät defi.fi-palvelussa, josta voi paikantaa lähimmän sydäniskurin. Defi.fi-palveluun pyritään keräämään kaikki Suomen sydäniskurit, jotta sydänpysähdystilanteessa niistä jokainen olisi nopeasti elvyttäjien saavutettavissa.

Vuoden 2019 aikana palveluun rekisteröityjen iskurien määrä on kasvanut suuresti, noin tuhannella kappaleella, mutta Sydänliitossa Defi.fi-palvelusta vastaava **Mari Blek-Vehkaluoto** arvioi, että palveluun on rekisteröity vain noin puolet Suomen kaikista sydäniskureista. Defi.fi-palvelu on yhä valitettavan heikosti suomalaisten tuntema. Sydänliiton toteuttaman *Suomi elvyttää* -kyselyn mukaan vain joka viides tuntee palvelun. Palvelun tunnettuudelle odotetaan kuitenkin merkittävää kasvua, kun se siirtyy vuonna 2020 osaksi Hätäkeskuslaitoksen suosittua 112 Suomi -sovellusta, jolla on noin 1,6 miljoonaa aktiivista käyttäjää.

Herkkuravintola Takkatuvassa heräsi huoli sydänturvallisuudesta

Takkatuvan henkilöstö heräsi sydänturvallisuuteen vuonna 2017, kun julkisuudessa käytiin paljon keskustelua elvytyksestä. Media nosti esiin pienten kuntien ongelman siitä, että sydäniskureita ei ole lainkaan saatavilla, vaikka ambulanssin tulossa kestää suhteellisesti pisimpään ja maallikkoelvytyksen merkitys korostuu.

Keskustelu käynnisti Pihtiputaalla keräyksen, jossa Lions Club Pihtipudas -hyväntekeväisyysjärjestön kautta paikkakunnan julkisiin tiloihin saatiin hankittua sydäniskureita. Takkatupaan ei näistä kerätyistä kuudesta iskurista omaa kappaletta riittänyt. Tuuri kuitenkin kääntyi, kun ravintolassa vietettyjen sukujuhlien eräs vieraista kysyi iskurin kohtalosta ja lupasi auttaa ravintolaa hankkimaan oman sydäniskurin ilman suurta taakkaa.

Ravintolan omistaja **Hannele Törmä** kokee sydäniskurien saatavilla olemisen erittäin tärkeäksi ja iloitsee, että niitä voi nykyään huomata yhä useammin julkisissa paikoissa. Takkatuvan henkilöstö haastaa myös muut pikkupaikkakuntalaiset hankkimaan sydäniskurin tiloihinsa. Sydäniskurien hankintaa voitaisiin mahdollisesti tukea esimerkiksi kunnan puolelta tai keräyksien kautta, sillä laitteen noin 1 500 euron hinta saattaa tehdä hankinnasta haastavan monelle pienyrittäjälle.

Mikä ihmeen sydäniskuri? Lue lisää: <https://sydan.fi/fact/tunnetko-defin/>

Lehdistökuvia: [https://sydanliitto.kuvat.fi/kuvat/Pressi/Elvytys+ja+syd%C3%A4niskuri/](https://sydanliitto.kuvat.fi/kuvat/Pressi/Elvytys%2Bja%2Bsyd%C3%A4niskuri/)

**Lisätietoja:**

Mari Blek-Vehkaluoto, kehityspäällikkö, Suomen Sydänliitto
mari.blek-vehkaluoto@sydanliitto.fi , p. 050 325 5633

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Sydänliitto on noin 70 000 jäsenen sydänyhteisö, joka on järjestäytynyt 215 paikalliseen sydänyhdistykseen, 16 alueelliseen sydänpiiriin ja kolmeen valtakunnalliseen järjestöön (Sydänlapset ja -aikuiset ry, Sydän- ja keuhkosiirrokkaat SYKE ry ja Karpatiat ry).*